title: 2012 m. lapkričio 13 d. Tarybos sprendimas 2012/698/BUSP dėl civilinio krizių valdymo misijoms skirto sandėlio sukūrimo

text:
14.11.2012

               LT

               Europos Sąjungos oficialusis leidinys

               L 314/25

         TARYBOS SPRENDIMAS 2012/698/BUSP
   2012 m. lapkričio 13 d.
   dėl civilinio krizių valdymo misijoms skirto sandėlio sukūrimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnį, 42 straipsnio 4 dalį ir 43 straipsnio 2 dalį,
   kadangi:

               (1)

               2004 m. gruodžio mėn. Taryba patvirtino Pagrindinį tikslą civilinėje srityje iki 2008 m., kuriame nurodė, kad Sąjunga turėtų galėti priimti sprendimą pradėti misiją per 5 dienas po to, kai Taryba patvirtino krizės valdymo koncepciją, ir kad konkrečius civilinius Europos saugumo ir gynybos politikos (ESGP) pajėgumus turėtų būti galima dislokuoti per 30 dienų po sprendimo pradėti misiją priėmimo;

               (2)

               patvirtinus Pagrindinį tikslą civilinėje srityje iki 2008 m., tolesnių politinių paskatų civilinio greitojo dislokavimo klausimui spręsti buvo suteikta 2007 m. lapkričio mėn. Tarybai priėmus Pagrindinį tikslą civilinėje srityje iki 2010 m. ir 2008 m. gruodžio mėn. Europos Vadovų Tarybai patvirtinus Deklaraciją dėl pajėgumų stiprinimo;

               (3)

               siekiant užtikrinti tvarius ir ekonomiškai efektyvius greitojo dislokavimo pajėgumus, reikia sukurti civilinio krizių valdymo misijoms skirtą sandėlį. Tyrimas patvirtino, kad sandėliavimas yra veiksminga priemonė civilinio krizių valdymo misijoms reikalingam materialiojo turto greitam dislokavimui užtikrinti;

               (4)

               2010 m. sausio mėn. laikinas sprendimas dėl civilinio krizių valdymo misijoms reikalingo turto saugojimo buvo rastas sandėliuojant perteklinę įrangą Europos Sąjungos policijos misijos Bosnijoje ir Hercegovinoje patalpose; šiuo metu. turtas, sudarantis galimybes į naują misiją išsiųsti 200 darbuotojų, taip pat sandėliuojamas tose patalpose. Tačiau atsižvelgiant į tai, kad šis sprendimas yra laikinas, reikia rasti ilgesnio laikotarpio sprendimą;

               (5)

               laikydamasis civilinio krizių valdymo misijų pavaldumo tvarkos civilinis operacijų vadas, bendradarbiaudamas su Komisija, turi galėti užtikrinti, kad būtų patenkinti greitojo dislokavimo poreikiai ir civilinio krizių valdymo misijų veiklos reikalavimai;

               (6)

               šiuo tikslu 2009 m. lapkričio 17 d. išvadose dėl ESGP Taryba pabrėžė, kad nuolatinės patalpos naujai ir turimai strateginei įrangai laikyti yra labai svarbūs ištekliai siekiant užtikrinti greitą įrangos dislokavimą naujoms ir vykdomoms misijoms, taip pat patikimą finansų valdymą. Toks sandėlis turėtų būti sukurtas pasitelkiant viešųjų pirkimų procedūrą, po kurios būtų sudaryta Komisijos bei sandėlio operatoriaus sutartis. Bendradarbiaudama su Europos išorės veiksmų tarnyba (EIVT) Komisija parengė atitinkamas viešųjų pirkimų procedūros sąlygas,

         PRIĖMĖ ŠĮ SPRENDIMĄ:
   1 straipsnis
   Tikslai
   1.   Siekdama užtikrinti greitą įrangos dislokavimą vykdomoms ir būsimoms civilinio krizių valdymo misijoms Sąjunga stiprina savo pajėgumus, visų pirma siekia užtikrinti greitą ir nuolatinę prieigą prie svarbiausių išteklių.
   2.   Šiuo tikslu Sąjunga imasi atitinkamų priemonių vykdomų ir būsimų civilinio krizių valdymo misijų dislokavimui bei veikimui pagerinti ir sukuria sandėlį, kuriame galima laikyti naują ir naudotą tokioms misijoms skirtą įrangą.
   2 straipsnis
   Sandėlio sukūrimas
   1.   1 straipsnyje išdėstytais tikslais sukuriamas sandėlis. Jis įkuriamas valstybėje narėje ir veikia laikantis 2 dalyje nurodytų sutarties ir veiklos sąlygų.
   2.   Komisija sudaro sutartį, kurioje išdėstytos veiklos sąlygos, su sandėlio operatoriumi; operatorius atrenkamas laikantis galiojančios viešųjų pirkimų procedūros ir glaudžiai bendradarbiaujant su EIVT.
   3 straipsnis
   Įgyvendinimas
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   Išsamią šio sprendimo įgyvendinimo tvarką ir sandėliui taikytinas sąlygas nustato Komisija ir civilinis operacijų vadas. Tokia tvarka nedaromas poveikis atitinkamam Komisijos ir civilinio operacijų vado vaidmeniui civilinio krizių valdymo misijose. Visų pirma, civiliniam operacijų vadui suteikiama teisė patekti į sandėlį, kad vykdytų jo techninę ir veiklos priežiūrą, siekiant užtikrinti dislokavimo pajėgumus ir tinkamą civilinio krizių valdymo misijų veikimą. Civilinis operacijų vadas taip pat vertina naudoto turto techninį tinkamumą saugoti bei naudoti ateityje ir informuoja apie poreikį atnaujinti ar papildyti išteklius.
   4 straipsnis
   Finansinės nuostatos
   1.   Šio sprendimo įgyvendinimui skirta orientacinė finansavimo suma 2 straipsnio 2 dalyje nurodytos sutarties laikotarpiui yra 4 312 234 EUR.
   2.   Iš 1 dalyje nurodytos sumos finansuojamos išlaidos valdomos pagal Sąjungos bendrajam biudžetui taikomas procedūras ir taisykles, įskaitant patikimo finansų valdymo principą.
   5 straipsnis
   Ataskaita
   1.   Vyriausiasis įgaliotinis du kartus per metus teikia Tarybai šio sprendimo įgyvendinimo ataskaitas.
   2.   Komisija pateikia Tarybai informaciją apie sandėlio veiklos finansinius aspektus.
   6 straipsnis
   Peržiūra
   Šis sprendimas peržiūrimas iki 2014 m. pabaigos. Atliekant peržiūrą vertinamas sandėlio naudingumas, veiksmingumas ir ekonominis efektyvumas atsižvelgiant į kitus civilinio krizių valdymo operacijoms skirto turto valdymo mechanizmus.
   7 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2012 m. lapkričio 13 d.

            Tarybos vardu

            Pirmininkas

         V. SHIARLY


title: 2014/410/ES: 2014 m. birželio 24 d. Tarybos sprendimas dėl automatinio keitimosi DNR duomenimis Belgijoje pradžios

text:
28.6.2014

               LT

               Europos Sąjungos oficialusis leidinys

               L 190/80

         TARYBOS SPRENDIMAS
   2014 m. birželio 24 d.
   dėl automatinio keitimosi DNR duomenimis Belgijoje pradžios

      (2014/410/ES)

   EUROPOS SĄJUNGOS TARYBA,
   atsižvelgdama į 2008 m. birželio 23 d. Tarybos sprendimą 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (1), ypač į jo 2 straipsnio 3 dalį ir 25 straipsnį,
   atsižvelgdama į 2008 m. birželio 23 d. Tarybos sprendimą 2008/616/TVR dėl Sprendimo 2008/615/TVR įgyvendinimo (2), ypač į jo 20 straipsnį ir priedo 4 skyrių,
   kadangi:

               (1)

               pagal Protokolą dėl pereinamojo laikotarpio nuostatų, pridėtą prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties, Sąjungos institucijų, įstaigų, organų ir agentūrų aktų, priimtų prieš įsigaliojant Lisabonos sutarčiai, teisinė galia išlieka tol, kol įgyvendinant Sutartis tie aktai nepanaikinami, neanuliuojami arba iš dalies nepakeičiami;

               (2)

               todėl taikytinas Sprendimo 2008/615/TVR 25 straipsnis, ir Taryba turi vieningai nuspręsti, ar valstybės narės yra įgyvendinusios to sprendimo 6 skyriaus nuostatas;

               (3)

               Sprendimo 2008/616/TVR 20 straipsnyje nustatyta, kad Sprendimo 2008/615/TVR 25 straipsnio 2 dalyje nurodyti sprendimai turi būti priimami remiantis įvertinimo ataskaita, kuri grindžiama klausimynu. Kalbant apie automatinį keitimąsi duomenimis pagal Sprendimo 2008/615/TVR 2 skyrių, įvertinimo ataskaita turi būti grindžiama vertinimo vizito ir bandomojo sistemos patikrinimo rezultatais;

               (4)

               vadovaudamasi Sprendimo 2008/615/TVR 36 straipsnio 2 dalimi, Belgija pranešė Tarybos Generaliniam sekretoriatui apie nacionalines DNR analizės duomenų rinkmenas, kurioms taikomi Sprendimo 2008/615/TVR 2–6 straipsniai, ir apie to sprendimo 3 straipsnio 1 dalyje nurodytas automatinės paieškos sąlygas;

               (5)

               vadovaujantis Sprendimo 2008/616/TVR priedo 4 skyriaus 1.1 punktu, atitinkama Tarybos darbo grupė parengia klausimyną dėl kiekvieno automatinio keitimosi duomenimis, ir kai valstybė narė mano, kad ji atitinka keitimosi atitinkamos duomenų kategorijos duomenimis sąlygas, ji turi atsakyti į atitinkamo klausimyno klausimus;

               (6)

               Belgija atsakė į klausimyno apie duomenų apsaugą ir klausimyno apie keitimąsi DNR duomenimis klausimus;

               (7)

               Belgija sėkmingai atliko bandomąjį sistemos patikrinimą su Nyderlandais;

               (8)

               Belgijoje buvo surengtas vertinimo vizitas, o Nyderlandų vertinimo grupė parengė šio vertinimo vizito ataskaitą ir pateikė ją atitinkamai Tarybos darbo grupei;

               (9)

               Tarybai pateikta bendra įvertinimo ataskaita, kurioje apibendrinami klausimyno, vertinimo vizito ir keitimosi DNR duomenimis sistemos bandomojo patikrinimo rezultatai,

         PRIĖMĖ ŠĮ SPRENDIMĄ:
   1 straipsnis
   Automatinės DNR duomenų paieškos ir lyginimo srityje Belgija visiškai įgyvendino bendrąsias Sprendimo 2008/615/TVR 6 skyriaus nuostatas dėl duomenų apsaugos ir nuo šio sprendimo įsigaliojimo dienos turi teisę gauti bei teikti asmens duomenis pagal to sprendimo 3 ir 4 straipsnius.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. birželio 24 d.

            Tarybos vardu

            Pirmininkas

         E. VENIZELOS

      (1)  OL L 210, 2008 8 6, p. 1.

      (2)  OL L 210, 2008 8 6, p. 12.


title: 2010 m. kovo 29 d. Tarybos sprendimas dėl Darbuotojų saugos ir sveikatos patariamojo komiteto Graikijai atstovaujančių narių ir pakaitinių narių skyrimo

text:
12.5.2010

               LT

               Europos Sąjungos oficialusis leidinys

               C 123/1

         TARYBOS SPRENDIMAS
   2010 m. kovo 29 d.
   dėl Darbuotojų saugos ir sveikatos patariamojo komiteto Graikijai atstovaujančių narių ir pakaitinių narių skyrimo
   2010/C 123/01
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. liepos 22 d. Tarybos sprendimą 2003/C 218/01, įsteigiantį Darbuotojų saugos ir sveikatos patariamąjį komitetą (1), ypač į jo 3 straipsnį,
   atsižvelgdama į valstybių narių vyriausybių Tarybai pateiktą kandidatų sąrašą,
   kadangi:

               (1)

               2010 m. vasario 16 d. sprendimu (2) laikotarpiui nuo 2010 m. kovo 1 d. iki 2013 m. vasario 28 d. Taryba paskyrė Darbuotojų saugos ir sveikatos patariamojo komiteto narius ir pakaitinius narius, išskyrus tam tikrus narius ir pakaitinius narius, įskaitant Graikijai atstovaujančius darbdavių organizacijų kategorijos narius ir pakaitinius narius.

               (2)

               Graikijos Vyriausybė pateikė kandidatūras šioms vietoms užimti,

         NUSPRENDĖ:
   Vienintelis straipsnis
   Darbuotojų saugos ir sveikatos patariamojo komiteto nariais ir pakaitiniais nariais laikotarpiui iki 2013 m. vasario 28 d. skiriami:
   I.   DARBDAVIŲ ORGANIZACIJŲ ATSTOVAI

               Narys

               Pakaitiniai nariai

               Pavlos KYRIAKOGGONAS

               Natassa AVLONITOU
               Christos KAVALOPOULOS

      Priimta Briuselyje 2010 m. kovo 29 d.

            Tarybos vardu

            Pirmininkė

         E. ESPINOSA

      (1)  OL C 218, 2003 9 13, p. 1.

      (2)  OL L 45, 2010 2 22, p. 5.


title: 2011/539/BUSP: 2011 m. rugsėjo 14 d. Politinio ir saugumo komiteto sprendimas EUMM Georgia/2/2011, kuriuo pratęsiami Europos Sąjungos stebėsenos misijos Gruzijoje (EUMM Georgia) vadovo įgaliojimai

text:
15.9.2011

               LT

               Europos Sąjungos oficialusis leidinys

               L 238/32

         POLITINIO IR SAUGUMO KOMITETO SPRENDIMAS EUMM GEORGIA/2/2011
   2011 m. rugsėjo 14 d.
   kuriuo pratęsiami Europos Sąjungos stebėsenos misijos Gruzijoje (EUMM Georgia) vadovo įgaliojimai
   (2011/539/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2008 m. rugsėjo 15 d. Tarybos bendruosius veiksmus 2008/736/BUSP dėl Europos Sąjungos stebėsenos misijos Gruzijoje (EUMM Georgia) (1), ypač į jų 10 straipsnio 1 dalį,
   kadangi:

               (1)

               2008 m. rugsėjo 15 d. Taryba priėmė Bendruosius veiksmus 2008/736/BUSP dėl Europos Sąjungos stebėsenos misijos Gruzijoje (EUMM Georgia) (toliau – EUMM Georgia);

               (2)

               2011 m. liepos 1 d. Sąjungos vyriausiojo įgaliotinio užsienio reikalams ir saugumo politikai siūlymu Politinis ir saugumo komitetas (PSK) priėmė sprendimą EUMM/1/2011 (2), kuriuo Andrzej TYSZKIEWICZ skiriamas EUMM Georgia vadovu iki 2011 m. rugsėjo 14 d.;

               (3)

               pagal Tarybos sprendimo 2010/452/BUSP (3) 10 straipsnio 1 dalį PSK yra įgaliotas pagal Sutarties 38 straipsnį priimti atitinkamus sprendimus EUMM Georgia politinės kontrolės ir strateginio vadovavimo jai tikslais, įskaitant sprendimą paskirti misijos vadovą,

         PRIĖMĖ ŠĮ SPRENDIMĄ:
   1 straipsnis
   Europos Sąjungos stebėsenos misijos Gruzijoje (EUMM Georgia) vadovo Andrzej TYSZKIEWICZ įgaliojimai pratęsiami iki 2012 m. rugsėjo 14 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. rugsėjo 14 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 248, 2008 9 17, p. 26.

      (2)  OL L 175, 2011 7 2, p. 27.

      (3)  OL L 213, 2010 8 13, p. 43.


title: 2010/673/ES: 2010 m. lapkričio 2 d. Europos centrinio banko sprendimas, kuriuo iš dalies keičiamas Sprendimas ECB/2007/7 dėl TARGET2-ECB sąlygų (ECB/2010/19)

text:
6.11.2010

               LT

               Europos Sąjungos oficialusis leidinys

               L 290/53

         EUROPOS CENTRINIO BANKO SPRENDIMAS
   2010 m. lapkričio 2 d.
   kuriuo iš dalies keičiamas Sprendimas ECB/2007/7 dėl TARGET2-ECB sąlygų
   (ECB/2010/19)
   (2010/673/ES)
   EUROPOS CENTRINIO BANKO VYKDOMOJI VALDYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalį,
   atsižvelgdama į Europos centrinių bankų sistemos ir Europos centrinio banko statutą, ypač į jo 11 straipsnio 6 dalį ir 17, 22 bei 23 straipsnius,
   atsižvelgdama į 2007 m. balandžio 26 d. Gaires ECB/2007/2 dėl Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) (1),
   atsižvelgdama į 2007 m. liepos 24 d. Sprendimą ECB/2007/7 dėl TARGET2-ECB sąlygų (2),
   kadangi:

               (1)

               2010 m. rugsėjo 15 d. Europos centrinio banko (ECB) valdančioji taryba priėmė Gaires ECB/2010/12, kuriomis iš dalies keičiamos Gairės ECB/2007/2 dėl Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) (3), inter alia, a) siekiant atsižvelgti į TARGET2 4.0 versijos atnaujinimus, ypač tam, kad naudodamiesi internetine prieiga dalyviai galėtų naudotis viena arba daugiau MM sąskaitų; ir b) siekiant atspindėti kai kuriuos techninius pakeitimus, atsiradusius įsigaliojus Sutarčiai dėl Europos Sąjungos veikimo, ir paaiškinti kai kuriuos dalykus.

               (2)

               Siekiant įgyvendinti kai kurias Gairių ECB/2010/12 nuostatas TARGET2-ECB sąlygose, būtina padaryti atitinkamus Sprendimo ECB/2007/7 dalinius pakeitimus,

         PRIĖMĖ ŠĮ SPRENDIMĄ:
   1 straipsnis
   TARGET2-ECB sąlygų dalinis pakeitimas
   Sprendimo ECB/2007/7 priedas, kuriame įtvirtintos TARGET2-ECB sąlygos, iš dalies keičiamas pagal šio sprendimo priedą.
   2 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2010 m. lapkričio 2 d.

            ECB pirmininkas

         Jean-Claude TRICHET

      (1)  OL L 237, 2007 9 8, p. 1.

      (2)  OL L 237, 2007 9 8, p. 71.

      (3)  OL L 261, 2010 10 5, p. 6.

      PRIEDAS
      TARGET2-ECB sąlygos iš dalies keičiamos taip:

                  1.

                  1 straipsnis iš dalies keičiamas taip:

                              a)

                              pakeičiamos šios apibrėžtys:

                                          „—

                                          „addressable BIC holder“ means an entity which: (a) holds a Business Identifier Code (BIC); (b) is not recognised as an indirect participant; and (c) is a correspondent or customer of a direct participant or a branch of a direct or indirect participant, and is able to submit payment orders to and receive payments from a TARGET2 component system via the direct participant,“

                                          „—

                                          „credit institution“ means either: (a) a credit institution within the meaning of §1 (1) of the KWG that is subject to supervision by a competent authority; or (b) another credit institution within the meaning of Article 123(2) of the Treaty on the Functioning of the European Union that is subject to scrutiny of a standard comparable to supervision by a competent authority,“

                                          „—

                                          „public sector body“ means an entity within the „public sector“, the latter term as defined in Article 3 of Council Regulation (EC) No 3603/93 of 13 December 1993 specifying definitions for the application of the prohibitions referred to in Articles 104 and 104b(1) of the Treaty (1)

                              b)

                                          „—

                                          „Bank Identifier Code (BIC)“ means a code as defined by ISO Standard No 9362,“

                                    pakeičiama taip:

                                          „—

                                          „Business Identifier Code (BIC)“ means a code as defined by ISO Standard No 9362,“;

                              c)

                              apibrėžtyje „technical malfunction of TARGET2“ taškas pakeičiamas kableliu;

                              d)

                              pridedama ši apibrėžtis:

                                          „—

                                          „User Detailed Functional Specifications (UDFS)“ means the most up-to-date version of the UDFS, which is the technical documentation that details how a participant interacts with TARGET2.“

                  2.

                  28 straipsnio 2 dalis iš dalies keičiama taip:

                              a)

                              d punkte žodžiai „and/or“ išbraukiami ir įrašomi po e punkto;

                              b)

                              pridedamas šis f punktas:

                                          „f)

                                          the ECB suspends or terminates the participant’s access to intraday credit pursuant to paragraph 12 of Annex III to Guideline ECB/2007/2.“

                  3.

                  32 straipsnio 2 dalyje terminas „Community“ pakeičiamas terminu „Union“.

                  4.

                  33 straipsnio 1 dalis pakeičiama taip:
                  „1.   Participants shall be deemed to be aware of, and shall comply with, all obligations on them relating to legislation on data protection, prevention of money laundering, the financing of terrorism, proliferation-sensitive nuclear activities and the development of nuclear weapons delivery systems, in particular in terms of implementing appropriate measures concerning any payments debited or credited on their PM accounts. Participants shall also acquaint themselves with the network service provider’s data retrieval policy prior to entering into the contractual relationship with the network service provider.“

                  5.

                  34 straipsnio 1 dalyje terminas „SWIFT“ pakeičiamas terminu „BIC“.

                  6.

                  38 straipsnio 2 dalis pakeičiama taip:
                  „2.   Without prejudice to the competence of the Court of Justice of the European Union, any dispute arising from a matter relating to the relationship referred to in paragraph 1 falls under the exclusive competence of the courts of Frankfurt am Main.“

                  7.

                  I priedėlio 2 punkto 1 papunkčio lentelės trys paskutinės eilutės pakeičiamos taip:

                              „MT 900

                              Optional

                              Confirmation of Debit/Credit line change

                              MT 910

                              Optional

                              Confirmation of Credit/Credit line change

                              MT 940/950

                              Optional

                              (Customer) Statement Message“

                  8.

                  V priedėlio 3 punkto lentelės paskutinė eilutė pakeičiama taip:

                              „1.00–7.00

                              Settlement procedure of night-time ancillary system operations (only for ancillary system settlement procedure 6)“

         (1)  OJ L 332, 31.12.1993, p. 1“;


title: 2004/907/EB: 2004 m. gruodžio 27 d. Komisijos sprendimas, dėl Bendrijos finansinio įnašo organizuojant tarptautinį seminarą gyvūnų gerovės tema pagal EB ir Čilės susitarimą dėl sanitarinių ir fitosanitarinių priemonių, taikomų prekybai gyvūnais ir gyvūniniais produktais, augalais, augaliniais produktais ir kitomis prekėmis, bei gyvūnų gerovei

text:
28.12.2004

               LT

               Europos Sąjungos oficialusis leidinys

               L 381/80

      KOMISIJOS SPRENDIMAS

   2004 m. gruodžio 27 d.
   dėl Bendrijos finansinio įnašo organizuojant tarptautinį seminarą gyvūnų gerovės tema pagal EB ir Čilės susitarimą dėl sanitarinių ir fitosanitarinių priemonių, taikomų prekybai gyvūnais ir gyvūniniais produktais, augalais, augaliniais produktais ir kitomis prekėmis, bei gyvūnų gerovei
   (2004/907/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 20 straipsnį,
   kadangi:

               (1)

               Atsižvelgiant į gyvūnų gerovės svarbą ir jos ryšį su veterinarijos reikalais, EB ir Čilės susitarime dėl sanitarinių ir fitosanitarinių priemonių, taikomų prekybai gyvūnais ir gyvūniniais produktais, augalais, augaliniais produktais ir kitomis prekėmis, bei gyvūnų gerovei (toliau – susitarimas), numatytas siekis rengti gyvūnų gerovės standartus bei juos tikrinti, atsižvelgiant į kompetentingų tarptautinių standartų organizacijų plėtrą. Pagal susitarimo IC priedėlį, tai taikoma nustatant gyvūnų gerovės standartus gyvūnų apsvaiginimo ir skerdimo srityje.

               (2)

               Speciali gyvūnų gerovės darbo grupė, kurią įsteigė bendrasis susitarimo valdymo komitetas, nusprendė, jog norint lengviau pasiekti susitarimo tikslus, būtų naudinga keistis informacija apie mokslo patirtį, ir abiejų susitarimo šalių mokslininkams užmegzti glaudžius ryšius.

               (3)

               2004 m. lapkričio mėn. Čilės žemės ūkio ministerija ir Europos Komisijos delegacija Čilėje rengia Santjage, Čilėje, tarptautinį seminarą gyvūnų gerovės tema norėdamos padėti įgyvendinti susitarimo tikslą pasiekti bendro šalių susitarimo dėl gyvūnų gerovės standartų.

               (4)

               Vadovaudamasi Sprendimu 90/424/EEB, Bendrija turi imtis Bendrijos veterinarijos teisės aktų rengimui ir veterinarijos mokslo arba mokymo plėtrai būtinų techninių ir mokslinių priemonių.

               (5)

               Remiantis Bendrijos įsipareigojimu laikytis gyvūnų gerovės reikalavimų formuojant ir įgyvendinant Bendrijos politikas bei atsižvelgiant į susitarimo tikslą pasiekti bendrą šalių susitarimą dėl gyvūnų apsaugai taikomų gyvūnų gerovės standartų, Bendrijai reikėtų paremti šio seminaro rengimą, nes jo rezultatai ateityje padės rengti Bendrijos veterinarijos teisės aktus bei plėtoti veterinarijos mokslą arba mokymą šioje srityje.

               (6)

               Siekiant toliau plėtoti veterinarijos mokslą ar mokymus gyvūnų gerovės srityje, Bendrijai dera prisidėti skelbiant ir skleidžiant seminaro informaciją bei padengiant seminaro mokslinių pranešimų spausdinimo ir platinimo, organizuojamo atviro konkurso būdu, išlaidas.

               (7)

               Šias finansinio įnašo išmokas reikėtų koordinuoti Europos Komisijos delegacijai Čilėje, kuri yra viena iš seminaro organizatorių.

               (8)

               Todėl finansiniai ištekliai turi būti numatyti ir skirti tam, kad Bendrija paremtų šio seminaro organizavimą ir jis būtų sėkmingai įgyvendintas.

               (9)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         NUSPRENDĖ:
   Vienintelis straipsnis
   Atsižvelgiant į EB ir Čilės susitarimą dėl sanitarinių ir fitosanitarinių priemonių, taikomų prekybai gyvūnais ir gyvūniniais produktais, augalais, augaliniais produktais ir kitomis prekėmis, bei gyvūnų gerovei, šiuo patvirtinama, jog tarptautinio seminaro gyvūnų gerovės tema organizavimui finansuoti iš 2004 m. Europos Sąjungos biudžeto 17.04.02 biudžeto eilutės skiriama iki 35 000 EUR suma. Seminaro mokslinių pranešimų spausdinimo ir platinimo išlaidų bendra Bendrijos kompensuojama suma neturi viršyti 35 000 EUR.

      Priimta Briuselyje, 2004 m. gruodžio 27 d.

            Komisijos vardu

         Markos KYPRIANOU

            Komisijos narys

      (1)  OL L 224, 1990 8 18, p. 19. Sprendimas su paskutiniais pakeitimais, padarytais Europos Parlamento ir Tarybos direktyva 2003/99/EB (OL L 325, 2003 12 12, p. 31).


title: 2013 m. birželio 18 d. Komisijos sprendimas, kuriuo įsteigiama Komisijos ekspertų grupė debesijos kompiuterijos sutarčių klausimais

text:
20.6.2013

               LT

               Europos Sąjungos oficialusis leidinys

               C 174/6

         KOMISIJOS SPRENDIMAS
   2013 m. birželio 18 d.
   kuriuo įsteigiama Komisijos ekspertų grupė debesijos kompiuterijos sutarčių klausimais
   2013/C 174/04
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               2012 m. rugsėjo 27 d. Komisija priėmė Komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Nuotolinės kompiuterijos galimybių naudojimas Europoje“ (1); Komisija komunikate pabrėžia sieksianti sudaryti paprastesnes sąlygas visuose ekonomikos sektoriuose sparčiau diegti informacinių ir komunikacinių technologijų sąnaudas mažinančią debesijos kompiuteriją, kuri, derinama su naujomis skaitmeninėmis verslo formomis, gali pagerinti našumą, augimą ir užimtumą;

               (2)

               be kita ko, komunikate Komisija skelbia ketinanti užtikrinti, kad debesijos kompiuterijos sutarčių sąlygos taptų saugios ir sąžiningos. tai daroma reaguojant į suinteresuotųjų subjektų susirūpinimą debesijos kompiuterijos sutartimis. Iš vienos pusės, debesijos kompiuterijos paslaugų teikėjai nurodė, kad dėl galiojančios teisės sistemos sudėtingumo ir netikrumo tarpvalstybinė veikla darosi vis sudėtingesnė. Iš kitos pusės, nors Sąjungos teisės aktais debesijos kompiuterijos paslaugų vartotojai ir yra saugomi, neretai jie vis dėlto nežino savo teisių ir negauna iš paslaugų teikėjo pakankamai aiškios ir nedviprasmiškos informacijos apie sutarčių sąlygas. Be to, vartotojų bei mažųjų ir vidutinių įmonių atstovai nurodė, kad dėl neaiškių ir lygaus statuso neužtikrinančių sutarčių jie nenoriai naudojasi debesijos kompiuterijos paslaugomis. Komisija taip pat ketina nagrinėti asmens duomenų apsaugos aspektus, susijusius su debesijos kompiuterijos paslaugomis;

               (3)

               be kita ko, vartotojai reiškia susirūpinimą dėl tokių debesijos kompiuterijos sutarčių klausimų kaip tiesioginė ir netiesioginė atsakomybė ir įmanomi jos apribojimai, pvz., saugumo pažeidimų atveju, duomenų vientisumas, konfidencialumas ar paslaugų tęstinumas, žalos atlyginimas dėl prastovos ar duomenų praradimo, vienašališkai paslaugų teikėjo pakeista jau sudaryta sutartis, sutarties nutraukimas ir susijusios pasekmės, įskaitant duomenų išsaugojimo klausimą;

               (4)

               Komisija ketina sudaryti geresnes sąlygas tobulinti debesijos kompiuterijos paslaugų teikėjų ir vartotojų bei mažų įmonių sutarčių nuostatas. Taip ketinama didinti pasitikėjimą ir sudaryti geresnes sąlygas diegti ir vystyti debesijos kompiuterijos paslaugas Sąjungoje, atsižvelgiant į didelį jų ekonominį potencialą. Be to, ketinama supaprastinti 1995 m. spalio 24 d. Europos Parlamento ir Tarybos direktyvos 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (2) taikymą tiek, kad ji būtų taikoma ir debesijos kompiuterijos sutartims;

               (5)

               Komisija ketina palengvinti galimybę suinteresuotiesiems subjektams sudaryti susitarimus, kuriais paslaugų teikėjai ir vartotojai bei mažosios įmonės būtų skatinamos į debesijos kompiuterijos sutartis įtraukti saugias ir sąžiningas sąlygas. Siekti šio tikslo Komisijai turėtų aktyviai padėti suinteresuotieji subjektai, pasiremdami debesijos kompiuterijos sektoriuje įgytomis žiniomis ir patirtimi. Komisijos nuomone, šiuo tikslu tikslinga įsteigti ekspertų grupę debesijos kompiuterijos paslaugų teikėjų ir vartotojų bei mažų įmonių debesijos kompiuterijos sutarčių klausimais. Vykdydama užduotis, grupė prisidėtų prie Komisijos veiklos rengiant pavyzdines susitarimų dėl debesijos kompiuterijos paslaugų nuostatas, kurios bus naudojamos paslaugų teikėjų ir profesionalių vartotojų sutartyse;

               (6)

               Europos Parlamento ir Tarybos reglamento dėl bendrosios Europos pirkimo–pardavimo sutarčių teisės pasiūlyme (3) Komisija jau aptarė su sutarčių teise susijusias problemas, kurios turi įtakos vartotojų ir įmonių pasitikėjimui skaitmenine bendrąja rinka. Į pasiūlymą įtrauktos skaitmeninio turinio tiekimo taisyklės, kuriomis nustatomi kai kurie debesijos kompiuterijos aspektai. Grupė turėtų padėti atlikti papildomą darbą rengiant saugias ir sąžiningas sutarčių su vartotojais ir mažomis įmonėmis sąlygas dėl tų debesijos kompiuterijos aspektų, kurie nepatenka į bendrosios Europos pirkimo–pardavimo sutarčių teisės taikymo sritį;

               (7)

               į grupę turėtų būti įtraukti suinteresuotieji subjektai, specialistai ir organizacijos, atstovaujančios debesijos kompiuterijos paslaugų teikėjams ir klientams, visų pirma vartotojams ir mažoms įmonėms, taip pat teisininkai ir mokslininkai, turintys patirties debesijos kompiuterijos sutarčių ir su jomis susijusios asmens duomenų apsaugos srityse. Į grupę taip pat gali būti įtraukta keletas individualių asmenų, debesijos kompiuterijos sutarčių teisės specialistų. Ekspertų grupė turėtų padėti nustatyti geriausią praktiką debesijos kompiuterijos sutarčių srityje ir pasiekti, kad debesijos kompiuterijos sutartyse būtų vartojamos saugios ir sąžiningos sąlygos;

               (8)

               reikėtų nustatyti ekspertų grupės narių turimos informacijos atskleidimo taisykles;

               (9)

               asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo;

               (10)

               tikslinga nustatyti šio sprendimo taikymo laikotarpį. Vėliau Komisija svarstys, ar reikėtų jį pratęsti,

         NUSPRENDĖ:
   1 straipsnis
   Komisijos ekspertų grupė debesijos kompiuterijos sutarčių klausimais
   Šiuo sprendimu įsteigiama Komisijos ekspertų grupė debesijos kompiuterijos sutarčių klausimais (toliau – grupė).
   2 straipsnis
   Užduotys
   Grupė padeda Komisijai nustatyti saugias ir sąžiningas debesijos kompiuterijos paslaugų sutarčių su vartotojais ir mažomis įmonėmis sąlygas. Grupė atsižvelgia į esamą geriausią rinkos praktiką, susijusią su debesijos kompiuterijos sutarčių sąlygomis, taip pat į atitinkamas Direktyvos 95/46/EB nuostatas.
   3 straipsnis
   Konsultavimasis
   Komisija gali konsultuotis su grupe bet kokiais klausimais, susijusiais su sutartimis dėl debesijos kompiuterijos paslaugų, teikiamų vartotojams ir mažoms įmonėms.
   4 straipsnis
   Narystė. Narių skyrimas
   1.   Grupę sudaro ne daugiau kaip 30 narių.
   2.   Nariai yra:

               a)

               paskirti individualūs asmenys;

               b)

               bendram interesui – pvz., debesijos kompiuterijos paslaugų teikėjams ir klientams arba praktikuojantiems teisininkams – atstovaujantys asmenys;

               c)

               debesijos kompiuterijos paslaugų teikėjų, klientų arba praktikuojančių teisininkų organizacijos.

         3.   Narius, kurie skiriami kaip individualūs asmenys, iš paraiškas pateikusių 2 ir 3 straipsniuose nurodytų sričių patirtį turinčių specialistų arba mokslininkų paskiria Teisingumo generalinio direktorato generalinis direktorius. Jie veikia nepriklausomai, pasirašydami įsipareigojimą veikti viešojo intereso labui ir deklaraciją, kad nėra interesų konflikto.
   Individualūs asmenys, paskirti atstovauti viešajam interesui, negali atstovauti individualiems suinteresuotiesiems subjektams. Juos iš paraiškas pateikusių ir dirbti grupėje įsipareigojusių suinteresuotųjų subjektų, turinčių 2 ir 3 straipsniuose nurodytų sričių kompetenciją, paskiria Teisingumo generalinio direktorato generalinis direktorius.
   Organizacijas iš paraiškas pateikusių 2 ir 3 straipsniuose nurodytų sričių kompetenciją turinčių suinteresuotųjų subjektų organizacijų paskiria Teisingumo generalinio direktorato generalinis direktorius. Jos paskiria savo atstovus.
   4.   Nariai, kurie nebegali veiksmingai dalyvauti grupės veikloje, kurie atsistatydina ar nebesilaiko šio straipsnio 3 dalyje arba Sutarties 339 straipsnyje nustatytų sąlygų, gali būti pakeisti laikotarpiui, likusiam iki jų kadencijos pabaigos.
   5.   Grupės narių vardai ir pavardės skelbiami Komisijos ekspertų grupių ir kitų panašių subjektų registre (toliau – registras). Jei asmenys atstovauja bendram interesui, nurodomas suinteresuotųjų subjektų interesas, kuriam atstovaujama.
   6.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   7.   Grupės nariai paskiriami visam šio sprendimo taikymo laikotarpiui.
   5 straipsnis
   Darbo tvarka
   1.   Grupei pirmininkauja Komisijos atstovas.
   2.   Komisijos atstovas gali įsteigti pogrupius, kurie nagrinėtų su debesijos kompiuterijos sutartimis su vartotojais ir mažomis įmonėmis susijusius specialius klausimus, visų pirma dėl Direktyvos 95/46/EB nuostatų dėl debesijos kompiuterijos sutarčių įgyvendinimo. Tokie pogrupiai veikia tol, kol įvykdo jiems pavestą užduotį.
   3.   Komisijos atstovas gali prašyti grupei nepriklausančių konkrečių sričių ekspertų dalyvauti grupės darbe. Be to, Komisijos atstovas asmenims, organizacijoms (kaip apibrėžta ekspertų grupių horizontaliųjų taisyklių 8 taisyklės 3 dalyje) ir šalims kandidatėms gali suteikti stebėtojo statusą (4).
   4.   Grupės nariai ir jų atstovai, taip pat kviestiniai ekspertai ir stebėtojai laikosi sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos saugumo taisyklių, susijusių su ES įslaptintos informacijos apsauga, kurių tekstas pateikiamas Komisijos sprendimo 2001/844/EB, EAPB, Euratomas (5) priede. Jeigu šių įsipareigojimų nesilaikoma, Komisija gali imtis visų reikiamų priemonių.
   5.   Grupės ir jos pogrupių posėdžiai vyksta Komisijos patalpose. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti Komisijos pareigūnai, kuriems svarbūs grupės ir pogrupių svarstomi klausimai.
   6.   Komisija skelbia visus svarbius dokumentus apie grupės vykdomą veiklą (pvz., darbotvarkes, protokolus ir dalyvių pateiktą informaciją) – įtraukia juos į registrą arba registre pateikia nuorodą į specialią interneto svetainę.
   Turėtų būti numatytos dokumentų skelbimo išimtys, jeigu paviešinus dokumentą būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamento (EB) Nr. 1049/2001 (6) 4 straipsnyje.
   Visi pasiekti rezultatai ir teisės į juos, įskaitant autorių teises ir kitas intelektinės ar pramoninės nuosavybės teises, susijusias su grupės veikla, yra išimtinė Sąjungos nuosavybė, ir Sąjunga gali jais naudotis, juos skelbti, perleisti ar perduoti taip, kaip tinkama, be geografinių ar kitų apribojimų, išskyrus atvejus, kai pramoninės ar intelektinės nuosavybės teisės (toliau – anksčiau turėtos teisės) egzistavo iki darbo grupėje, į kurios veiklą buvo įsitraukta, jei apie tokias anksčiau turėtas teises Komisijai raštu paskelbiama prieš tai, kai imamasi veiklos grupėje.
   6 straipsnis
   Posėdžių išlaidos
   1.   Grupės veikloje dalyvaujantiems asmenims už jų teikiamas paslaugas neatlyginama.
   2.   Komisija, vadovaudamasi Komisijos taisyklėmis dėl išorės ekspertų išlaidų kompensavimo, apmoka dalyvaujančių asmenų kelionės išlaidas ir prireikus su grupės veikla susijusias pragyvenimo išlaidas.
   3.   Posėdžių išlaidos atlyginamos neviršijant metinio biudžeto, kurį grupei skiria atsakingos Komisijos tarnybos.
   7 straipsnis
   Taikymas
   1.   Šis sprendimas taikomas iki 2016 m. liepos 1 d. Komisija iki tos dienos nusprendžia dėl galimo pratęsimo.

      Priimta Briuselyje 2013 m. birželio 18 d.

            Komisijos vardu

         Viviane REDING

            Pirmininko pavaduotoja

      (1)  COM(2012) 529 final.

      (2)  OL L 281, 1995 11 23, p. 31.

      (3)  COM(2011) 635 galutinis.

      (4)  http://ec.europa.eu/transparency/regexpert/PDF/SEC_2010_EN.pdf

      (5)  OL L 317, 2001 12 3, p. 1.

      (6)  OL L 145, 2001 5 31, p. 43.


title: 2004 m. kovo 29 d. Europos Parlamento biuro sprendimas nustatantis Europos Parlamento ir Tarybos reglamento (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių įgyvendinimo taisykles

text:
12.6.2004

               LT

               Europos Sąjungos oficialusis leidinys

               C 155/1

         EUROPOS PARLAMENTO BIURO SPRENDIMAS
   2004 m. kovo 29 d.
   nustatantis Europos Parlamento ir Tarybos reglamento (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių įgyvendinimo taisykles
   (2004/C 155/01)
   BIURAS,
   atsižvelgdamas: į Europos Bendrijos steigimo sutartį, ypač jos 191 straipsnį,
   į 2003 m. lapkričio 4 d Europos Parlamento ir Tarybos reglamentą (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių (1),
   į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), (toliau vadinama – Finansinis reglamentas), 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisyklių (3), (toliau vadinama – įgyvendinimo taisyklės), taip pat 2000 m. gruodžio 29 d. Komisijos reglamentą (EB) Nr. 2909/2000 dėl Europos Bendrijų nefinansinio ilgalaikio turto apskaitos valdymo (4),
   į Europos Parlamento Darbo tvarkos taisyklių 22 straipsnio 10 dalį,
   kadangi

               (1)

               Turi būti nustatytos dotacijų, skirtų prisidėti Europos politinių partijų finansavimo skyrimo ir valdymo taisyklės.

               (2)

               Finansinė parama Europos politinėms partijoms yra Finansinio reglamento 108 ir tolesniuose straipsniuose apibrėžta dotacija,

         NUSPRENDĖ
   1 straipsnis
   Dalykas
   Šiose taisyklėse nustatomos 2003 m. lapkričio 4 d. Europos Parlamento ir Tarybos reglamento (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių įgyvendinimo taisyklės.
   2 straipsnis
   Pasiūlymų konkurso skelbimas
   Europos Parlamentas kiekvienais metais prieš pirmojo pusmečio pabaigą skelbia pasiūlymų konkursą dėl dotacijų skyrimo Europos politinėms partijoms finansuoti. Šiame dokumente nurodomi atrankos kriterijai, Bendrijos finansavimo tvarka ir numatomos dotacijų skyrimo procedūros datos.
   3 straipsnis
   Prašymas dėl finansavimo
   1.   Taikant Reglamento (EB) Nr. 2004/2003 4 straipsnį, Europos politinė partija, norėdama gauti dotaciją iš Europos Sąjungos bendrojo biudžeto, iki metų, einančių prieš biudžetinius metus, kuriems prašoma suteikti dotaciją, lapkričio 15 d. pateikia raštišką prašymą Europos Parlamento Pirmininkui. Šio reglamento 3 straipsnyje nurodytos sąlygos turi būti įvykdytos iki prašymo pateikimo datos.
   2.   Prašymo skirti dotaciją forma pridedama prie šių taisyklių (žr. 1 priedą). Ją galima rasti Parlamento tinklapyje.
   3.   Visi pranešimai pagal Reglamento (EB) Nr. 2004/2003 4 straipsnio 3 dalį persiunčiami Europos Parlamento Pirmininkui.
   4 straipsnis
   Sprendimas dėl prašymo dėl finansavimo
   1.   Generalinio sekretoriaus siūlymu, biuras, vadovaudamasis Reglamento (EB) Nr. 2004/2003 3 ir 4 straipsniuose nustatytomis sąlygomis, nagrinėja prašymus dėl finansavimo ir nustato, kurie prašymai dėl finansavimo yra tenkintini. Biuras, kai yra rengiamas biuro sprendimas, ir generalinis sekretorius gali paprašyti pareiškėjo iki nustatyto termino pateikti kitus ar paaiškinti kartu su prašymu pateiktus dokumentus.
   2.   Iki biudžetinių metų, kuriems prašoma dotacija, vasario 15 d. biuras skelbia dotacijų gavėjų sąrašą ir numatomas sumas. Jeigu prašoma dotacija nesuteikiama, biuras tame pačiame sprendime nurodo prašymo atmetimo priežastis, ypač Reglamento (EB) Nr. 2004/2003 3 ir 4 straipsniuose nurodytų sąlygų atžvilgiu.
   Biuro sprendimas priimamas išnagrinėjus prašymus, kaip numatyta 1 dalyje. Jame atsižvelgiama į pasikeitimus, įvykusius po prašymo pateikimo, apie kuriuos buvo pranešta pagal Reglamento (EB) Nr. 2004/2003 4 straipsnio 3 dalį, ir į visuotinai žinomus pasikeitimus.
   3.   Pirmininkas raštu informuoja pareiškėją apie priimtą sprendimą. Dotacijos skyrimo atveju prie pranešimo pridedamas susitarimo dėl dotacijos projektas, kurį turi pasirašyti dotacijos gavėjas. Tais atvejais, kai prašymas dėl finansavimo nėra tenkinamas, pranešime nurodomos biuro pateiktos atmetimo priežastys. Pareiškėjai, kurių prašymai atmetami, informuojami per penkiolika kalendorinių dienų po pranešimų apie sprendimo suteikti dotaciją išsiuntimo paramos gavėjams.
   5 straipsnis
   Susitarimas dėl dotacijos
   Dėl dotacijos skyrimo Europos politinei partijai tarp Europos Parlamento, kuriam atstovauja Pirmininkas arba jo įgaliotasis asmuo, ir dotacijos gavėjo sudaromas raštiškas susitarimas. Susitarimo tekstas pridedamas prie šių taisyklių (žr. 2 priedą). Susitarimas turi būti sudarytas ir abiejų šalių pasirašytas per trisdešimt dienų nuo 4 straipsnyje minėto biuro sprendimo priėmimo. Susitarimo dėl dotacijos tekstas negali būti keičiamas.
   6 straipsnis
   Mokėjimas
   1.   Dotacija Europos politinėms partijoms išmokama išankstinio finansavimo forma, dviem dalimis:

               a)

               ne daugiau kaip 50 % susitarimo dėl dotacijos skyrimo I.3 straipsnio 2 dalyje nustatytos didžiausios sumos išmokama per 15 dienų po susitarimo pasirašymo;

               b)

               antra išankstinio finansavimo dalis – taip, kad visa išankstinio finansavimo suma neviršytų 80 % susitarimo dėl dotacijos I.3 straipsnio 2 dalyje numatytos didžiausios dotacijos sumos, išmokama dotacijos gavėjui jo prašymu.

         2.   Likutis išmokamas pasibaigus laikotarpiui, per kurį buvo nuspręsta skirti Bendrijos finansavimą, remiantis dotacijos gavėjo faktiškai patirtomis išlaidomis darbo programos įgyvendinimo metu. Jeigu bendra ankstesnių išmokų suma viršija nustatytos galutinės dotacijos sumą, Europos Parlamentas susigrąžina netinkamai išmokėtas lėšas.
   3.   Ne vėliau kaip per šešis mėnesius po finansinių metų pabaigos, dotacijos gavėjas turi pateikti šiuos dokumentus, būtinus, kad Europos Parlamentas galėtų pervesti likutį:

               —

               galutinę darbo programos įgyvendinimo ataskaitą.

               —

               galutinę faktiškai patirtų išlaidų finansinę atskaitą pagal preliminaraus biudžeto struktūrą.

               —

               išsamią santrauką apie pajamas ir išlaidas, kurios atitinka dotacijos gavėjo sąskaitas tuo laikotarpiu, kai jis gauna finansavimą pagal susitarimą dėl dotacijos.

               —

               dotacijos gavėjo sąskaitų išorės audito ataskaitą, parengtą nepriklausomos įstaigos ar eksperto, kuris pagal nacionalinės teisės aktus gali atlikti sąskaitų patikrinimą.

         4.   Išorės audito tikslas yra patvirtinti, kad dotacijos gavėjo Europos Parlamentui pateikti finansiniai dokumentai atitinka finansines susitarimo dėl dotacijos sąlygas, kad nurodytos išlaidos iš tikrųjų buvo patirtos, kad nurodytos visos gautos pajamos ir kad buvo laikomasi Reglamento (EB) Nr. 2004/2003 6, 7, 8 straipsniuose ir 10 straipsnio 2 dalyje nurodytų įsipareigojimų.
   5.   Gavęs 3 dalyje minėtus dokumentus, biuras, generalinio sekretoriaus siūlymu, per du mėnesius patvirtina galutinę ataskaitą dėl darbo programos įgyvendinimo ir galutinę finansinę ataskaitą.
   Biuras gali paprašyti iš dotacijos gavėjo pateikti kitus patvirtinančius dokumentus ar informaciją, kurių mano esant reikalinga galutinei ataskaitai ir galutinei finansinei ataskaitai patvirtinti. Dotacijos gavėjas privalo pateikti patvirtinančius dokumentus per 15 dienų.
   Išklausęs atitinkamos politinės partijos atstovusbiuras gali atmesti galutinę ataskaitą ir finansinę ataskaitą bei pareikalauti pateikti naują ataskaitą ir naują finansinę ataskaitą. Dotacijos gavėjas privalo pateikti naują ataskaitą ir naują finansinę ataskaitą per 15 dienų.
   Jeigu per pirmiau minėtą dviejų mėnesių terminą nesulaukiama jokio raštiško Parlamento atsako, galutinė ataskaita ir galutinė finansinė ataskaita laikomos priimtomis.
   6.   Dotacijos gavėjas praneša Parlamentui apie palūkanas arba lygiavertę naudą, gautą dėl Parlamento suteikto išankstinio finansavimo. Apie tai turi būti pranešta pateikiant prašymą dėl likučio pervedimo, užbaigiant išankstinį finansavimą. Generalinis sekretorius arba jo įgaliotasis asmuo dėl šių palūkanų išieškojimo pateikia vykdomąjį raštą.
   7 straipsnis
   Galutinės dotacijos dydžio nustatymas
   1.   Nepriklausomai nuo vėliau patikrinimų ir audito metu gautos informacijos, biuras, išklausęs finansavimo prašančios politinės partijos atstovus, nustato galutinės pareiškėjui suteikiamos dotacijos dydį, remdamasis 6 straipsnio 3 dalyje nurodytais ir biuro patvirtintais dokumentais.
   2.   Visa suma, kurią Parlamentas išmoka paramos gavėjui, jokiu būdu negali viršyti:

               —

               susitarimo dėl dotacijos I.3 straipsnio 2 dalyje numatytos didžiausios dotacijos sumos,

               —

               75 % faktiškų finansuotinų išlaidų.

         3.   Dotacija apsiriboja suma, reikalinga subalansuoti dotacijos gavėjo eksploatacijos biudžeto pajamas ir finansuotinas išlaidas, patirtas įgyvendinant darbo programą ir jokiu būdu, remiantis Reglamento, nustatančio išsamias įgyvendinimo taisykles, 165 straipsniu, neuždirba pelno gavėjui. Esant perteklinėms lėšoms, dotacijos suma atitinkamai sumažinama.
   4.   Atsižvelgdamas į taip nustatytą galutinės dotacijos sumą ir į bendrą anksčiau pagal susitarimą dėl dotacijos išmokėtų išmokų sumą, biuras patvirtina likučio dydį, lygų sumai, kuri dar turi būti išmokėta gavėjui. Jeigu bendra jau atliktų mokėjimų suma yra didesnė už galutinės dotacijos sumą, generalinis sekretorius arba jo įgaliotasis asmuo pateikia vykdomąjį raštą dėl perteklinės sumos išieškojimo.
   8 straipsnis
   Dotacijos sustabdymas ir sumažinimas
   Generalinio sekretoriaus siūlymu, biuras sustabdo mokėjimus, sumažina dotaciją arba prireikus nutraukia susitarimą dėl dotacijos, pareikalaudamas grąžinti atitinkamą sumą, jeigu:

               a)

               dotacija buvo naudojama Reglamente (EB) Nr. 2004/2003 nenumatytoms išlaidoms;

               b)

               nepateikus Reglamento (EB) Nr. 2004/2003 4 straipsnio 3 dalyje numatyto pranešimo;

               c)

               nebuvo laikomasi Reglamento (EB) Nr. 2004/2003 3 ir 6 straipsniuose nustatytų sąlygų ir įsipareigojimų;

               d)

               atsiradus vienai iš Finansinio reglamento 93 arba 94 straipsniuose nurodytų aplinkybių.

         Prieš priimdamas sprendimą biuras sudaro dotacijos gavėjui galimybę pareikšti savo pastabas dėl nustatytų neatitikimų.
   9 straipsnis
   Išieškojimas
   1.   Jeigu dotacijos gavėjui buvo netinkamai išmokėtos sumos arba pagal susitarimo dėl dotacijos sąlygas yra pateisinama išieškojimo procedūra, dotacijos gavėjas Parlamento nurodytomis sąlygomis ir iki nurodyto termino Parlamentui perveda atitinkamas sumas.
   2.   Jeigu iki Parlamento nustatyto termino dotacijos gavėjas neperveda sumų, Parlamentas skaičiuoja delspinigius, kurių tarifas numatytas susitarimo dėl dotacijos II.14 straipsnio 3 dalyje. Delspinigiai skaičiuojami nuo paskutinės lėšų grąžinimui nustatyto termino dienos, jos neįskaitant, iki tos dienos, kurią Europos Parlamentui grąžinamos lėšos, imtinai.
   10 straipsnis
   Patikrinimai ir auditai
   1.   Generalinis sekretorius reguliariai atlieka Reglamento (EB) Nr. 2004/2003 5 straipsnio 1 dalyje numatytą patikrinimą.
   2.   Dotacijos gavėjas pateikia Europos Parlamentui ir jo įgaliotoms išorės įstaigoms visus reikalaujamus išsamius duomenis, kad Parlamentas galėtų įsitikinti darbo programos tinkamu įgyvendinimu ir susitarimo dėl dotacijų sąlygų laikymusi.
   3.   Dotacijos gavėjas penkerius metus, skaičiuojant nuo susitarimo dėl dotacijos I.4 straipsnyje numatyto likučio išmokėjimo dienos, saugo visų, ypač apskaitos, bankų ir mokesčių dokumentų originalus arba, tinkamai pagrįstais išimtiniais atvejais, su susitarimu dėl dotacijos susijusių dokumentų originalų patvirtintus nuorašus, kad Parlamentui pareikalavus galėtų juos pateikti.
   4.   Dotacijos gavėjas sudaro sąlygas Parlamentui tiesiogiai per Parlamento tarnautojus arba kitos tuo tikslu įgaliotosios išorės įstaigos pagalba patikrinti, kaip naudojama dotacija. Šie patikrinimai gali būti atliekami per visą susitarimo dėl dotacijos galiojimo laikotarpį iki likučio mokėjimo datos, taip pat per penkerius metus, skaičiuojant nuo likučio išmokėjimo. Jei tinkama, remdamasis šių patikrinimų rezultatais biuras gali priimti sprendimą dėl išieškojimo.
   5.   Kiekviename susitarime dėl dotacijos turi būti aiškiai numatyta, kad Europos Parlamentas ir Audito Rūmai gali atlikti Europos politinių partijų, kurioms buvo išmokėta dotacija iš Europos Sąjungos bendrojo biudžeto, dokumentų auditą ir patikrinimą vietoje.
   6.   Remiantis 1999 m. gegužės 25 d. Europos Parlamento ir Tarybos reglamentu (EB) Nr. 1073/1999 dėl Europos kovos su sukčiavimu tarnybos (OLAF) (5) atliekamų tyrimų, OLAF taip pat gali vykdyti patikrinimus ir inspektavimą vietoje pagal Bendrijos teisės aktuose numatytas procedūras, siekiant apsaugoti Europos Bendrijų finansinius interesus nuo sukčiavimo ir kitų pažeidimų. Jei tinkama, remdamasis šių patikrinimų rezultatais biuras gali priimti sprendimą dėl išieškojimo.
   11 straipsnis
   Techninė pagalba
   1.   Generalinio sekretoriaus siūlymu, biuras gali suteikti Europos politinėms partijoms techninę pagalbą, remiantis 2000 m. kovo 14 d. biuro sprendimu dėl Europos Parlamento patalpų suteikimo naudotis ne Parlamento organams, kuris buvo pakeistas 2003 m. birželio 2 d., ir kitokią techninę pagalbą, kuri numatyta vėlesniuose nuostatuose. Biuras gali įgalioti generalinį sekretorių priimti tam tikros rūšies sprendimus dėl techninės pagalbos suteikimo.
   2.   Kasmet per tris mėnesius po finansinių metų pabaigos generalinis sekretorius biurui pateikia ataskaitą, kurioje detaliai nurodoma, kokią techninę pagalbą Europos Parlamentas suteikė kiekvienai Europos politinei partijai. Ataskaita paskelbiama Parlamento tinklapyje.
   12 straipsnis
   Viešumas
   Visos Europos politinėms partijoms per finansinius metus Europos Parlamento suteiktos dotacijos paskelbiamos Europos Parlamento tinklapyje, pirmame kitų finansinių metų pusmetyje, nurodant:

               —

               dotacijos gavėjo pavardę ir adresą,

               —

               dotacijos tikslą,

               —

               suteiktos dotacijos sumą ir finansuotą viso dotacijos gavėjo eksploatacijos biudžeto procentinę dalį.

         13 straipsnis
   Ieškiniai
   Dėl sprendimų, priimtų pagal šias taisykles, gali būti pateiktas ieškinys Europos Bendrijų Teisingumo Teismui ar Europos Bendrijų Pirmosios instancijos teismui Sutartyje numatytomis sąlygomis.
   14 straipsnis
   2004 finansinių metų pereinamosios nuostatos
   1.   Šių taisyklių 3 straipsnio 1 dalyje nurodyta data keičiama į 2004 m. liepos 23 d., o 4 straipsnio 2 dalyje nurodyta data keičiama į 2004 m. rugsėjo 16 d.
   2.   Nukrypstant nuo šių taisyklių 6 straipsnio 1 dalies, vienintelė išankstinio finansavimo dalis, lygi 80 % nuo susitarimo dėl dotacijos 13 straipsnio 2 dalyje nurodytos didžiausios dotacijos sumos, išmokama per 15 dienų nuo susitarimo dėl dotacijos pasirašymo.
   15 straipsnis
   Taisyklių peržiūrėjimas
   Prieš 2005 m. rugsėjo 30 d. Europos Parlamento generalinis sekretorius biurui pateikia ataskaitą apie šių taisyklių įgyvendinimą. Jei reikia, ataskaitoje išdėstomi pasiūlymai dėl šių taisyklių ir dėl Reglamente (EB) Nr. 2003/2004 numatytos Europos politinių partijų finansavimo sistemos pakeitimų.
   16 straipsnis
   Įsigaliojimas
   Šios taisyklės įsigalioja kitą dieną po jų paskelbimo Europos Sąjungos oficialiajame leidinyje.

      (1)  OL L 297, 2003 11 15, p. 1.

      (2)  OL L 248, 2002 9 16, p. 1.

      (3)  OL L 357, 2002 12 31, p. 1.

      (4)  OL L 336, 2001 12 30, p. 75.

      (5)  OL L 136, 1999 5 31, p. 1.
   1 PRIEDAS

   2 PRIEDAS


title: 2016 m. kovo 31 d. Tarybos sprendimas (BUSP) 2016/475, kuriuo iš dalies keičiamas Sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai

text:
1.4.2016

               LT

               Europos Sąjungos oficialusis leidinys

               L 85/34

         TARYBOS SPRENDIMAS (BUSP) 2016/475
   2016 m. kovo 31 d.
   kuriuo iš dalies keičiamas Sprendimas 2013/183/BUSP dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2013 m. balandžio 22 d. Tarybos sprendimą 2013/183/BUSP dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2010/800/BUSP (1), ypač į jo 19 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. balandžio 22 d. Taryba priėmė Sprendimą 2013/183/BUSP dėl ribojamųjų priemonių Korėjos Liaudies Demokratinei Respublikai (KLDR);

               (2)

                  Korea National Insurance Corporation (KNIC) turėtų būti įtraukta į Sprendimo 2013/183/BUSP II priedą;

               (3)

               KNIC atžvilgiu turėtų būti įtrauktos ribotos nukrypti leidžiančios nuostatos, taikomos išimtinai ES asmenų ar subjektų vykdomiems mokėjimams KNIC, kurie būtini draudimo paslaugoms jų veiklai vykdyti KLDR įsigyti. ES asmenims ar subjektams taip pat turėtų būti leidžiama gauti KNIC vykdomus mokėjimus, kad ji įvykdytų savo įsipareigojimus, kylančius iš tokių paslaugų arba susijusius su ES teritorijoje padaryta žala. Taip pat reikėtų įtraukti nuostatą, leidžiančią KNIC vykdyti mokėjimus, kurie yra vykdytini pagal sutartį prieš KNIC įtraukimą į sąrašą;

               (4)

               turėtų būti iš dalies pakeisti įrašai dėl II priede išvardytų šešių asmenų;

               (5)

               turėtų būti išbrauktas įrašas dėl vieno II priede nurodyto subjekto;

               (6)

               todėl Sprendimas 2013/183/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Tarybos sprendimas 2013/183/BUSP iš dalies keičiamas taip:

               1.

               15 straipsnis papildomas šia dalimi:
               „6.   Korea National Insurance Corporation (KNIC) atveju:

                           a)

                           atitinkamos valstybės narės gali leisti ES asmenims ir subjektams gauti KNIC vykdomus mokėjimus su sąlyga, kad:

                                       i)

                                       mokėjimas yra vykdytinas:

                                                   —

                                                   pagal sutarties dėl KNIC teikiamų draudimo paslaugų, būtinų ES asmens ar subjekto veiklai KLDR vykdyti, nuostatas arba

                                                   —

                                                   pagal sutarties dėl KNIC teikiamų draudimo paslaugų, susijusių su bet kurios iš tokios sutarties šalių ES teritorijoje padaryta žala, nuostatas;

                                       ii)

                                       mokėjimo tiesiogiai ar netiesiogiai negauna 1 dalyje nurodytas asmuo arba subjektas; ir

                                       iii)

                                       mokėjimas nėra tiesiogiai ar netiesiogiai susijęs su pagal šį sprendimą uždrausta veikla.

                           b)

                           atitinkamos valstybės narės gali leisti ES asmenims ir subjektams vykdyti mokėjimus KNIC išimtinai tam, kad jie įgytų draudimo paslaugas, būtinas tokių asmenų ar subjektų veiklai KLDR vykdyti, su sąlyga, kad tokia veikla šiuo sprendimu nėra draudžiama;

                           c)

                           tokio leidimo nereikalaujama KNIC vykdomiems mokėjimams arba mokėjimams KNIC, būtiniems oficialiais valstybės narės diplomatinės arba konsulinės misijos KLDR tikslais;

                           d)

                           1 dalimi neužkertamas kelias KNIC įvykdyti mokėjimą, vykdytiną pagal sutartį, sudarytą prieš KNIC įtraukimą į sąrašą, su sąlyga, kad atitinkama valstybė narė nustato, kad:

                                       i)

                                       sutartis nėra susijusi su jokiais šiame sprendime nurodytais draudžiamais objektais, medžiagomis, įranga, prekėmis, technologijomis, pagalba, mokymu, finansine parama, investicijomis, tarpininkavimu ar paslaugomis;

                                       ii)

                                       mokėjimo tiesiogiai ar netiesiogiai negauna 1 dalyje nurodytas asmuo arba subjektas.

                     Valstybė narė informuoja kitas valstybes nares ir Komisiją apie visus pagal šią dalį suteiktus leidimus.“

               2.

               Sprendimo 2013/183/BUSP II priedas iš dalies keičiamas taip, kaip išdėstyta šio sprendimo priede.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2016 m. kovo 31 d.

            Tarybos vardu

            Pirmininkas

         A.G. KOENDERS

      (1)  OL L 111, 2013 4 23, p. 52.

      PRIEDAS

                  II.

                  Asmenys ir subjektai, teikiantys finansines paslaugas, kuriomis galėtų būti prisidedama prie KLDR vykdomų branduolinės, balistinių raketų ar kitų masinio naikinimo ginklų programų.

                              1.

                              Įrašai apie šešis toliau išvardytus asmenis, pateikti Sprendimo 2013/183/BUSP II priede, pakeičiami šiais įrašais:
                              „A.   Asmenys

                                          Vardas, pavardė

                                          Identifikuojamoji informacija

                                          Motyvų pareiškimas

                                          4.

                                          KIM Il-Su

                                          Gim. data: 1965 9 2
                                          Gim. vieta: Pchenjanas, KLDR

                                          Valdytojas Korea National Insurance Corporation (KNIC) Perdraudimo departamente, esančiame buveinėje Pchenjane, ir buvęs KNIC įgaliotasis vyriausiasis atstovas Hamburge, veikiantis KNIC vardu arba jos nurodymu.

                                          5.

                                          KANG Song-Sam

                                          Gim. data: 1972 7 5
                                          Gim. vieta: Pchenjanas, KLDR

                                             Korea National Insurance Corporation (KNIC) buvęs įgaliotasis atstovas Hamburge, toliau veikiantis KNIC labui, jos vardu arba jos nurodymu.

                                          6.

                                          CHOE Chun-Sik

                                          Gim. data: 1963 12 23
                                          Gim. vieta: Pchenjanas, KLDR
                                          Paso Nr. 745132109
                                          Galioja iki 2020 2 12

                                          Direktorius Korea National Insurance Corporation (KNIC) Perdraudimo departamente, esančiame buveinėje Pchenjane, veikiantis KNIC vardu arba jos nurodymu.

                                          7.

                                          SIN Kyu-Nam

                                          Gim. data: 1972 9 12
                                          Gim. vieta: Pchenjanas, KLDR
                                          Paso Nr. PO472132950

                                          Direktorius Korea National Insurance Corporation (KNIC) Perdraudimo departamente, esančiame buveinėje Pchenjane, ir buvęs KNIC įgaliotasis atstovas Hamburge, veikiantis KNIC vardu arba jos nurodymu.

                                          8.

                                          PAK Chun-San

                                          Gim. data: 1953 12 18
                                          Gim. vieta: Pchenjanas, KLDR
                                          Paso Nr. PS472220097

                                          Direktorius Korea National Insurance Corporation (KNIC) Perdraudimo departamente, esančiame buveinėje Pchenjane bent iki 2015 m. gruodžio mėn., ir buvęs KNIC įgaliotasis vyriausiasis atstovas Hamburge, toliau veikiantis KNIC labui, jos vardu arba jos nurodymu.

                                          9.

                                          SO Tong Myong

                                          Gim. data: 1956 9 10

                                             Korea National Insurance Corporation (KNIC) prezidentas, veikiantis KNIC vardu arba jos nurodymu.“

                              2.

                              Toliau nurodytas subjektas išbraukiamas iš Sprendimo 2013/183/BUSP II priede pateikto sąrašo:

                                          „5.

                                          Korėjos nacionalinė draudimo įmonė (Korea National Insurance Company) (KNIC) GmH. (alias Korėjos užsienio draudimo įmonė (Korea Foreign Insurance Company)).“

                              3.

                              Toliau nurodytas subjektas įtraukiamas į subjektų, kuriems taikomos ribojamosios priemonės, sąrašą, kaip išdėstyta Sprendimo 2013/183/BUSP II priede:
                              „B.   Subjektai

                                          Pavadinimas
                                          (ir galimi alias)

                                          Identifikuojamoji informacija

                                          Įtraukimo į sąrašą priežastys

                                          6.

                                             Korea National Insurance Corporation (KNIC) ir jos filialai (alias„Korea Foreign Insurance Company“)

                                          Haebangsan-dong, Central District, Pchenjanas, KLDR
                                          Rahlstedter Strasse 83 a, 22149 Hamburgas

                                                      Korea National Insurance Corporation of Alloway, Kidbrooke Park Road, Blackheath,

                                                      Londonas SE30LW

                                             Korea National Insurance Corporation (KNIC), valstybės nuosavybės teise turima ir valdoma įmonė, iš užsienio valiutos keitimo gauna daug pajamų, kuriomis gali būti prisidedama prie KLDR branduolinės, balistinių raketų ar kitų masinio naikinimo ginklų programų.
                                          Be to, Pchenjane esanti KNIC buveinė yra susijusi su į sąrašą įtrauktu subjektu – Korėjos darbininkų partijos 39 biuru (Office 39).“


title: 2000 m. kovo 20 d. Tarybos Sprendimas iš dalies pakeičiantis Sprendimą 97/187/EB dėl išskirtinės finansinės paramos Armėnijai ir Gruzijai, siekiant išplėsti jo taikymą ir Tadžikistanui

text:
Svarbus teisinis pranešimas

|

32000D0244

Oficialusis leidinys L 077 , 28/03/2000 p. 0011 - 0012

		Tarybos Sprendimas2000 m. kovo 20 d.iš dalies pakeičiantis Sprendimą 97/187/EB dėl išskirtinės finansinės paramos Armėnijai ir Gruzijai, siekiant išplėsti jo taikymą ir Tadžikistanui(2000/244/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 308 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) Tarybos sprendimu 97/787/EB [2] Armėnijai ir Gruzijai suteikiama išskirtinė finansinė parama.(2) Priėmusi sprendimą teikti išskirtinę finansinę paramą Armėnijai ir Gruzijai, Taryba sutiko tokią pat paramą teikti ir Tadžikistanui, kai tik susidarys tam palankios aplinkybės.(3) Tadžikistane vykdomos svarbios politinės ir ekonominės reformos ir siekiama įdiegti rinkos ekonomikos modelį.(4) Atsižvelgiant į pradinius paramos rezultatus, ypač infliacijos augimo ir kontrolės požiūriu, šios reformos turėtų būti tęsiamos siekiant pradinio gyventojų gyvenimo sąlygų ir darbo vietų kūrimo tikslo.(5) Tikimasi, kad bus plėtojami Bendrijos prekybos, komerciniai ir ekonominiai ryšiai su Tadžikistanu. Tadžikistanas atitinka Europos Bendrijų ir jų valstybių narių partnerystės ir bendradarbiavimo susitarimo reikalavimus ir pareiškė oficialų pageidavimą kaip galima greičiau prisijungti prie šio susitarimo.(6) 1998 m. birželio mėn. Tadžikistanas su Tarptautiniu valiutos fondu (TVF) susitarė dėl pagreitintos trijų metų struktūrinės pertvarkos programos.(7) Tadžikistano valdžios institucijos oficialiai įsipareigojo vykdyti savo finansinius įsipareigojimus Bendrijai ir užtikrinti būtiniausią Bendrijos reikalavimų vykdymą.(8) Tadžikistano valdžios institucijos oficialiai pareiškė pageidavimą išskirtinei Bendrijos finansinei paramai gauti.(9) Tadžikistane pajamos mažos ir šioje šalyje susidariusios kritinės ekonominės, socialinės ir ekonominės aplinkybės. Šiai valstybei labai palankiomis sąlygomis gali būti suteikiamos paskolos iš Pasaulio banko ir TVF.(10) Bendrijos palankiomis sąlygomis suteikiama finansinė parama, ilgalaikių paskolų ir negrąžinamų dotacijų pavidalu, yra tinkama priemonė šioje kritinėje padėtyje atsidūrusiai valstybei.(11) Ši parama, paskolų ir dotacijų pavidalu, suteikiama išimties tvarka ir negali būti laikoma precedentu.(12) Sprendimas suteikti dotacijas nepažeidžia biudžeto valdymo institucijos įgaliojimų.(13) Šią paramą tvarko Komisija.(14) Komisija turi užtikrinti, kad finansinė parama būtų naudojama pagal biudžeto kontrolės taisykles.(15) Įgyvendindama šį sprendimą Komisija turi atsižvelgti į Tadžikistano taikos procese padarytą pažangą, ypač į priimtinomis sąlygomis surengtus rinkimus.(16) Prieš pateikdama šį pasiūlymą, Komisija pasitarė su Ekonomikos ir finansų komitetu.(17) Sutartyje nenumatyta galimybė priimti šio sprendimo kitomis, nei numatyta 308 straipsnyje, sąlygomis.NUSPRENDĖ:Vienintelis straipsnisSprendimas 97/787/EB iš dalies keičiamas taip:1. 1 straipsnio 1–3 dalis išdėstoma taip:"1. Bendrija Armėnijai, Gruzijai ir Tadžikistanui suteikia išskirtinę finansinę paramą ilgalaikių paskolų ir negrąžinamų dotacijų pavidalu.2. Visa suteikiamų paskolų suma, kuri turi būti grąžinta ne vėliau kaip per 15 metų ir kuriai taikomas 10 metų lengvatinis terminas, neviršija 245 milijonų eurų. Dėl šios priežasties, Komisija įgaliojama Bendrijos vardu skolinti reikiamas lėšas, kuriomis paskolų pavidalu naudojasi valstybės gavėjos.3. Visa nuo 1997 m. iki 2004 m. suteikiamų negrąžinamų dotacijų suma neviršija 130 milijonų eurų, per metus suteikiant ne daugiau kaip 24 milijonus eurų. Negrąžinamos dotacijos suteikiamos, nes grynoji skola Bendrijai, kurią turi padengti valstybės gavėjos, buvo sumažinta, kaip taisyklė, beveik tokia pačia suma."2. 3 straipsnio 1 dalis pakeičiama taip:"1. Pagal 1 straipsnio 4 dalies ir 2 straipsnio nuostatas, visą kiekvienai valstybei siūlomą paskolos sumą kartu su pirmosiomis dotacijos dalimis išmoka Komisija. Pagal tas pačias nuostatas likusią paramos dotacijų dalį Komisija nuosekliai išmoka dalimis."3. 5 straipsnio 2 dalis pakeičiama taip:"2. Iki 2004 m. gruodžio 31 d., remdamasi Komisijos ataskaita, kuri taip pat pateikiama ir Europos Parlamentui, Taryba tikrina, kaip iki šios dienos buvo taikomas jos sprendimas."Priimta Briuselyje, 2000 m. kovo 20 d.Tarybos varduPirmininkasJ. Gama[1] 1999 m. gruodžio 17 d. pateikta nuomonė (dar nepaskelbta Oficialiajame leidinyje).[2] OL L 322, 2003 6 25, p. 37.--------------------------------------------------


title: 2009/198/EB: 2008 m. balandžio 22 d. Europos Parlamento sprendimas dėl Europos gyvenimo ir darbo sąlygų gerinimo fondo 2006 finansinių metų sąskaitų uždarymo

text:
31.3.2009

               LT

               Europos Sąjungos oficialusis leidinys

               L 88/100

         2008 m. balandžio 22 d.

      EUROPOS PARLAMENTO SPRENDIMAS

   dėl Europos gyvenimo ir darbo sąlygų gerinimo fondo 2006 finansinių metų sąskaitų uždarymo
   (2009/198/EB)
   EUROPOS PARLAMENTAS,
   atsižvelgdamas į 2006 finansinių metų Europos gyvenimo ir darbo sąlygų gerinimo fondo galutines metines ataskaitas (1),
   atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2006 finansinių metų galutinių metinių ataskaitų kartu su Fondo atsakymais (2),
   atsižvelgdamas į 2008 m. vasario 12 d. Tarybos rekomendaciją (5843/2008 – C6–0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (4), ir ypač į jo 16 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6–0111/2008),

               1.

               pažymi, kad Europos gyvenimo ir darbo sąlygų gerinimo fondo galutinės metinės ataskaitos pridėtos prie Audito Rūmų ataskaitos;

               2.

               pritaria Europos gyvenimo ir darbo sąlygų gerinimo fondo 2006 finansinių metų sąskaitų uždarymui;

               3.

               paveda Pirmininkui perduoti šį sprendimą Europos gyvenimo ir darbo sąlygų gerinimo fondo direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 261, 2007 10 31, p. 60.

      (2)  OL C 309, 2007 12 19, p. 116.

      (3)  OL L 248, 2002 9 16, p. 1.

      (4)  OL L 139, 1975 5 30, p. 1.

      (5)  OL L 357, 2002 12 31, p. 72.


title: 2015 m. rugsėjo 14 d. Tarybos sprendimas (ES) 2015/1565 dėl Deklaracijos dėl žvejybos ES vandenyse netoli Prancūzijos Gvianos kranto esančioje išskirtinėje ekonominėje zonoje galimybių suteikimo su Venesuelos Bolivaro Respublikos vėliava plaukiojantiems žvejybos laivams patvirtinimo Europos Sąjungos vardu

text:
19.9.2015

               LT

               Europos Sąjungos oficialusis leidinys

               L 244/55

         TARYBOS SPRENDIMAS (ES) 2015/1565
   2015 m. rugsėjo 14 d.
   dėl Deklaracijos dėl žvejybos ES vandenyse netoli Prancūzijos Gvianos kranto esančioje išskirtinėje ekonominėje zonoje galimybių suteikimo su Venesuelos Bolivaro Respublikos vėliava plaukiojantiems žvejybos laivams patvirtinimo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               su Venesuelos Bolivaro Respublikos vėliava plaukiojantys žvejybos laivai, besilaikantys taikytinų teisiškai privalomų Sąjungos aktų dėl žvejybos išteklių išsaugojimo ir valdymo, jau daugelį dešimtmečių vykdo veiklą Sąjungos vandenyse netoli Prancūzijos Gvianos kranto esančioje išskirtinėje ekonominėje zonoje;

               (2)

               Prancūzijos Gvianos perdirbimo pramonei yra svarbios iš tų žvejybos laivų iškraunamos sužvejotos žuvys, todėl turėtų būti užtikrintas tos veiklos tęstinumas;

               (3)

               Šis sprendimas turėtų pakeisti Tarybos sprendimą 2012/19/ES (1); kuris buvo panaikintas 2014 m. lapkričio 26 d. Teisingumo Teismo sprendimu (2), tačiau liko galioti pagrįstą laikotarpį iki naujo sprendimo įsigaliojimo. Kadangi Deklaracija jau buvo pateikta Venesuelos Bolivaro Respublikai, naujos deklaracijos pateikti nereikia,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinama Venesuelos Bolivaro Respublikai skirta Deklaracija dėl žvejybos ES vandenyse netoli Prancūzijos Gvianos kranto esančioje išskirtinėje ekonominėje zonoje galimybių suteikimo su Venesuelos Bolivaro Respublikos vėliava plaukiojantiems žvejybos laivams (toliau – Deklaracija).
   Deklaracijos tekstas pridedamas prie šio sprendimo.
   2 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Briuselyje 2015 m. rugsėjo 14 d.

            Tarybos vardu

            Pirmininkas

         J. ASSELBORN

      (1)  2011 m. gruodžio 16 d. Tarybos sprendimas 2012/19/ES dėl Deklaracijos dėl žvejybos galimybių ES vandenyse suteikimo su Venesuelos Bolivaro Respublikos vėliava plaukiojantiems žvejybos laivams prie Prancūzijos Gvianos priekrantės vandenų esančioje išskirtinėje ekonominėje zonoje patvirtinimo Europos Sąjungos vardu (OL L 6, 2012 1 10, p. 8).

      (2)  Sujungtos bylos C-103/12 ir C-165/12, Europos Parlamentas ir Komisija prieš Tarybą.

         Venesuelos Bolivaro Respublikai skirta Deklaracija dėl žvejybos ES vandenyse netoli Prancūzijos Gvianos kranto esančioje išskirtinėje ekonominėje zonoje galimybių suteikimo su Venesuelos Bolivaro Respublikos vėliava plaukiojantiems žvejybos laivams

                  1.

                  Europos Sąjunga išduoda žvejybos leidimus ribotam skaičiui su Venesuelos Bolivaro Respublikos vėliava plaukiojančių žvejybos laivų žvejoti netoli Prancūzijos Gvianos kranto esančios išskirtinės ekonominės zonos dalyje, nutolusioje daugiau kaip 12 jūrmylių nuo bazinių linijų, jei laikomasi šioje Deklaracijoje nurodytų sąlygų.

                  2.

                  Vadovaujantis 2008 m. rugsėjo 29 d. Tarybos reglamento (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse (1) 22 straipsniu, leidimus turintys su Venesuelos Bolivaro Respublikos vėliava plaukiojantys žvejybos laivai, žvejodami 1 dalyje nurodytoje zonoje, turi laikytis Europos Sąjungos bendros žuvininkystės politikos nuostatų dėl išteklių apsaugos ir kontrolės priemonių bei kitų Europos Sąjungos nuostatų, toje zonoje reglamentuojančių žvejybos veiklą.

                  3.

                  Konkrečiau, leidimus turintys žvejybos laivai, plaukiojantys su Venesuelos Bolivaro Respublikos vėliava, turi laikytis visų susijusių Europos Sąjungos taisyklių ar reglamentų, kuriuose, inter alia, nurodomi leistini žvejoti žuvų ištekliai, didžiausias žvejybos laivų, kuriems gali būti išduoti leidimai, skaičius ir Prancūzijos Gvianos uostuose iškrautinų sužvejotų žuvų dalis.

                  4.

                  Nedarant poveikio galimybei panaikinti leidimus, išduotus atskiriems žvejybos laivams, plaukiojantiems su Venesuelos Bolivaro Respublikos vėliava, dėl to, kad jie nesilaikė susijusių Europos Sąjungos taisyklių ar reglamentų, Europos Sąjunga, pateikdama vienašalę deklaraciją, gali bet kuriuo metu atšaukti šioje Deklaracijoje išreikštą konkretų įsipareigojimą suteikti žvejybos galimybes.

         (1)  OL L 286, 2008 10 29, p. 33.


title: 2014/616/ES: 2014 m. balandžio 3 d. Europos Parlamento sprendimas dėl Europos Sąjungos pagrindinių teisių agentūros 2012 finansinių metų sąskaitų uždarymo

text:
5.9.2014

               LT

               Europos Sąjungos oficialusis leidinys

               L 266/300

         EUROPOS PARLAMENTO SPRENDIMAS
   2014 m. balandžio 3 d.
   dėl Europos Sąjungos pagrindinių teisių agentūros 2012 finansinių metų sąskaitų uždarymo
   (2014/616/ES)
   EUROPOS PARLAMENTAS,

               —

               atsižvelgdamas į Europos Sąjungos pagrindinių teisių agentūros 2012 finansinių metų galutines metines finansines ataskaitas,

               —

               atsižvelgdamas į Audito Rūmų ataskaitą dėl Europos Sąjungos pagrindinių teisių agentūros 2012 finansinių metų metinių finansinių ataskaitų su Agentūros atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. vasario 15 d. Tarybos reglamentą (EB) Nr. 168/2007, įsteigiantį Europos Sąjungos pagrindinių teisių agentūrą (4), ypač į jo 21 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7–0184/2014),

               1.

               pritaria Europos Sąjungos pagrindinių teisių agentūros 2012 finansinių metų sąskaitų uždarymui;

               2.

               paveda Pirmininkui perduoti šį sprendimą Europos Sąjungos pagrindinių teisių agentūros direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 245.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 53, 2007 2 22, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2013 m. sausio 22 d. Tarybos sprendimas 2013/44/BUSP, kuriuo iš dalies keičiamas Sprendimas 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo ir pratęsiamas jo galiojimas

text:
23.1.2013

               LT

               Europos Sąjungos oficialusis leidinys

               L 20/57

      TARYBOS SPRENDIMAS 2013/44/BUSP
   2013 m. sausio 22 d.
   kuriuo iš dalies keičiamas Sprendimas 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo ir pratęsiamas jo galiojimas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. vasario 15 d. Taryba priėmė Sprendimą 2010/96/BUSP (1);

               (2)

               2011 m. liepos 28 d. Taryba priėmė Sprendimą 2011/483/BUSP (2), kuriuo iš dalies keičiamas Sprendimas 2010/96/BUSP ir vieniems metams pratęsiamas jo galiojimas;

               (3)

               2012 m. gegužės 14 d. Taryba pabrėžė, jog svarbu galiausiai Somalio valdžios institucijoms perduoti su saugumu susijusius įsipareigojimus ir tuo tikslu padidinti tarptautinę paramą Somalio nacionalinėms saugumo pajėgoms. Ji teigiamai įvertino parengtų Somalio karių indėlį užtikrinant saugumą Somalyje ir įsipareigojo toliau remti Somalio nacionalinių saugumo pajėgų, be kita ko, jų vadovavimo ir kontrolės struktūros, kūrimą pasitelkiant ES karinę misiją ir bendradarbiaujant su Afrikos Sąjungos misija Somalyje (AMISOM), Uganda, Jungtinėmis Amerikos Valstijomis ir kitais atitinkamais subjektais;

               (4)

               Jungtinių Tautų generalinis sekretorius 2012 m. gegužės 1 d. ataskaitoje Saugumo Tarybai rekomendavo paraginti tarptautinę bendruomenę pakankamai investuoti į ilgalaikį Somalio atgaivinimą ir vystymą, be kita ko, remiant saugumo sektoriaus stiprinimą;

               (5)

               2012 m. gegužės 31 d. ir birželio 1 d. Stambule įvykusioje antroje tarptautinėje konferencijoje dėl Somalio Sąjunga buvo teigiamai įvertinta už paramą AMISOM ir Somalio saugumo institucijoms. Konferencijoje buvo pripažinta, kad tarptautinė bendruomenė turi toliau remti kompetentingo, įtraukaus, disciplinuoto ir deramai aprūpinto saugumo aparato, įskaitant Somalio nacionalinę armiją, policiją, karinį jūrų laivyną, pakrantės sargybą ir žvalgybos agentūras, atkūrimą ir buvo pabrėžta, kad reikia užtikrinti vieningą vadovavimą visoms Somalio pajėgoms;

               (6)

               Somalio Respublikos Prezidentas priėmė šešių ramsčių politiką, kurios tikslas – skatinti užtikrinti stabilumą, ekonomikos atgaivinimą, taikos stiprinimą, tarptautinius santykius bei vienybę ir pagal kurią saugumo sektoriaus reforma yra laikoma labai svarbiu pagrindu kuriant tvirtą Somalio valstybę, ir paprašė Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) toliau užtikrinti Sąjungos paramą Somaliui;

               (7)

               Ugandos Vyriausybė pareiškė, kad yra patenkinta partneryste su Sąjunga, sukurta pasitelkiant ES karinę misiją, ir nori toliau bendradarbiauti šiame kontekste;

               (8)

               2012 m. lapkričio 27 d. Somalio Respublikos Ministras Pirmininkas išsiuntė vyriausiajam įgaliotiniui kvietimo laišką dėl ES karinės misijos dislokavimo ir palankiai įvertino Sąjungos paramą Somalio ginkluotųjų pajėgų mokymo srityje;

               (9)

               2012 m. gruodžio 10 d. Taryba patvirtino patikslintą ES karinės misijos krizių valdymo koncepciją;

               (10)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusių Sąjungos sprendimų bei veiksmų. Danija nedalyvauja įgyvendinant šį sprendimą ir todėl nedalyvauja finansuojant šią misiją;

               (11)

               ES karinė misija turėtų būti pratęsta ir jos įgaliojimai patikslinti,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/96/BUSP iš dalies keičiamas taip:

               1)

               1 straipsnis pakeičiamas taip:
               „1 straipsnis
               Misija
               1.   Sąjunga vykdo karinę mokymo misiją, siekiant prisidėti prie Somalio nacionalinių ginkluotųjų pajėgų, kurios atskaitingos Somalio nacionalinei Vyriausybei, kūrimo ir stiprinimo atsižvelgiant į Somalio poreikius ir prioritetus.
               2.   Siekiant 1 dalyje nustatytų tikslų, ES karinė misija dislokuojama Somalyje ir Ugandoje siekiant stebėti, remti Somalio valdžios institucijas ir teikti joms patarimus stiprinant Somalio nacionalines ginkluotąsias pajėgas, įgyvendinant Somalio nacionalinio saugumo ir stabilizavimo planą ir vykdant Somalio nacionalinių ginkluotųjų pajėgų mokymo veiklą. ES karinė misija taip pat yra pasirengusi pagal savo galimybes ir pajėgumus teikti paramą kitiems Sąjungos subjektams jiems vykdant atitinkamus įgaliojimus saugumo ir gynybos srityje Somalyje.
               3.   Įgaliojimais leidžiamų veiksmų įgyvendinimas Somalyje priklauso nuo saugumo sąlygų Somalyje ir Politinio ir saugumo komiteto politinių gairių.“.

               2)

               2 straipsnio 1 dalis pakeičiama taip:
               „1.   Brigados generolas Gerald AHERNE skiriamas ES misijos vadu nuo 2013 m. vasario 1 d.“.

               3)

               3 straipsnis pakeičiamas taip:
               „3 straipsnis
               Misijos štabo įkūrimas
               1.   Misijos štabas iš pradžių lieka Ugandoje, numatant galimą perkėlimą į Somalį vykdant įgaliojimus pagal planavimo dokumentus. Jis vykdo tiek operacijos štabo, tiek pajėgų štabo funkcijas.
               2.   Misijos štabui taip pat priklauso ryšių palaikymo biuras Nairobyje ir paramos grupė Briuselyje.“.

               4)

               7 straipsnis pakeičiamas taip:
               „7 straipsnis
               Sąjungos reagavimo veiksmų įgyvendinimas ir derinimas
               1.   Vyriausiasis įgaliotinis užtikrina šio sprendimo įgyvendinimą ir jo derinimą su visais Sąjungos išorės veiksmais, be kita ko, su Sąjungos vystymo programomis.
               2.   Nedarant poveikio pavaldumo tvarkai, vietos politines gaires ES misijos vadui teikia ES specialusis įgaliotinis Somalio pusiasalyje ir atitinkamos Sąjungos delegacijos regione.
               3.   ES karinė misija toliau derina veiksmus su EUNAVFOR Atalanta ir EUCAP Nestor ir stiprina šį derinimą. ES operacijų centras, laikydamasis 2012 m. kovo 23 d. Tarybos sprendime 2012/173/BUSP dėl bendros saugumo ir gynybos politikos misijoms ir operacijoms Somalio pusiasalyje skirto ES operacijų centro veiklos pradžios (3) nustatytų įgaliojimų, sudaro palankesnes sąlygas tokiam derinimui ir keitimuisi informacija siekiant padidinti regione vykdomų bendros saugumo ir gynybos politikos misijų ir operacijų veiklos nuoseklumą, veiksmingumą ir sinergiją.
               4.   ES karinė misija veikia glaudžiai bendradarbiaudama su kitais regione veikiančiais tarptautiniais subjektais, visų pirma, Jungtinėmis Tautomis, AMISOM, Jungtinėmis Amerikos Valstijomis ir Uganda laikydamasi Somalio nacionalinės Vyriausybės sutartų reikalavimų.

               5)

               10 straipsnis pakeičiamas taip:
               „10 straipsnis
               Finansinės nuostatos
               1.   Bendrosios ES karinės misijos išlaidos administruojamos pagal 2011 m. gruodžio 19 d. Tarybos sprendimą 2011/871/BUSP, kuriuo nustatomas Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmas (ATHENA) (4) (toliau – ATHENA).
               2.   ES karinės misijos bendrųjų išlaidų orientacinė finansavimo suma laikotarpiui iki 2011 m. rugpjūčio 9 d. yra 4,8 mln. EUR. ATHENA 25 straipsnio 1 dalyje nurodytos orientacinės sumos procentinė dalis yra 60 %.
               3.   ES karinės misijos bendrųjų išlaidų orientacinė finansavimo suma laikotarpiui nuo 2011 m. rugpjūčio 9 d. iki 2012 m. gruodžio 31 d. yra 4,8 mln. EUR. ATHENA 25 straipsnio 1 dalyje nurodytos orientacinės sumos procentinė dalis yra 30 %.
               4.   ES karinės misijos bendrųjų išlaidų orientacinė finansavimo suma laikotarpiui nuo 2013 m. sausio 1 d. yra 11,6 mln. EUR. ATHENA 25 straipsnio 1 dalyje nurodytos orientacinės sumos procentinė dalis yra 20 %, o ATHENA 32 straipsnio 3 dalyje nurodyto įsipareigojimo procentinė dalis yra 30 %.

               6)

               11 straipsnis pakeičiamas taip:
               „11 straipsnis
               Informacijos teikimas
               1.   Vadovaujantis 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (5), vyriausiasis įgaliotinis įgaliojamas atitinkamais atvejais ir pagal misijos reikmes teikti su šiuo sprendimu susijusioms trečiosioms valstybėms šiai misijai parengtą ES įslaptintą informaciją:

                           a)

                           pažymėtą ne aukštesnio kaip taikytinuose Sąjungos ir atitinkamos trečiosios valstybės sudarytuose susitarimuose dėl informacijos saugumo nustatyto lygio slaptumo žyma;

                           b)

                           arba kitais atvejais – pažymėtą ne aukštesnio kaip „CONFIDENTIEL UE / EU CONFIDENTIAL“ lygio slaptumo žyma.

                     2.   Vadovaujantis Sprendimu 2011/292/ES, vyriausiasis įgaliotinis taip pat įgaliojamas pagal su veikla susijusias misijos reikmes teikti Jungtinėms Tautoms (JT) ir Afrikos Sąjungai (AS) šiai misijai parengtą ES įslaptintą informaciją, pažymėtą ne aukštesnio kaip „RESTREINT UE / EU RESTRICTED“ lygio slaptumo žyma. Šiuo tikslu parengiami vyriausiojo įgaliotinio ir JT bei AS kompetentingų valdžios institucijų susitarimai.
               3.   Atsiradus konkrečioms ir su veikla susijusioms neatidėliotinoms reikmėms, vyriausiasis įgaliotinis taip pat įgaliojamas teikti priimančiajai valstybei šiai misijai parengtą ES įslaptintą informaciją, pažymėtą ne aukštesnio kaip „RESTREINT UE / EU RESTRICTED“ lygio slaptumo žyma, laikantis Sprendimo 2011/292/ES. Tuo tikslu parengiami vyriausiojo įgaliotinio ir priimančiosios valstybės kompetentingų valdžios institucijų susitarimai.
               4.   Vyriausiasis įgaliotinis įgaliojamas teikti su šiuo sprendimu susijusioms trečiosioms valstybėms visus neįslaptintus ES dokumentus, susijusius su Tarybos posėdžiais, kuriuose buvo svarstomi su misija susiję klausimai, ir kuriems pagal Tarybos darbo tvarkos taisyklių (6) 6 straipsnio 1 dalį taikomas profesinės paslapties reikalavimas.
               5.   Vyriausiasis įgaliotinis tokius įgaliojimus ir kompetenciją sudaryti pirmiau nurodytus susitarimus gali perduoti Europos išorės veiksmų tarnybos darbuotojams ir (arba) ES misijos vadui.

               7)

               12 straipsnio 2 dalis pakeičiama taip:
               „2.   ES karinės misijos įgaliojimai baigiasi 2015 m. kovo 31 d.“.

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2013 m. sausio 1 d.

      Priimta Briuselyje 2013 m. sausio 22 d.

            Tarybos vardu

            Pirmininkas

         M. NOONAN

      (1)  OL L 44, 2010 2 19, p. 16.

      (2)  OL L 198, 2011 7 30, p. 37.

      (3)  OL L 89, 2012 3 27, p. 66.“.

      (4)  OL L 343, 2011 12 23, p. 35.“.

      (5)  OL L 141, 2011 5 27, p. 17.

      (6)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).“.